Súkromné gymnázium DSA Sabinov
**Súkromné gymnázium DSA v Sabinove** je súčasťou siete škôl zriaďovanej slovenskou vzdelávacou spoločnosťou Deutsch-Slowakische Akademien od roku 2017, kedy došlo k zmene zriaďovateľa z VÚC na spoločnosť DSA. Spoločnosť Deutsch-Slowakische Akademien patrí do portfólia nemeckej firmy Europäisches Bildungswerk für Beruf und Gesellschaft (EBG), ktorá v Nemecku prevádzkuje 36 škôl a vzdelávacích centier. Vďaka silnému nemeckému partnerovi s dlhoročnými skúsenosťami v oblasti vzdelávania, bol nový zriaďovateľ schopný od prebratia školy implementovať mnoho inovatívnych postupov v oblasti vzdelávania a zároveň došlo k zlepšeniu situácie aj v iných oblastiach ako obnova majetku školy, modernizácia vybavenia či optimalizácia vyučovacích procesov.

Výučba
------

Výučba na Súkromnom gymnáziu DSA v Sabinove prebieha v jednom študijnom odbore *7902 J gymnázium*.

Študenti DSA pri návšteve v Berlíne
Silnou stránkou odboru je orientácia na jazykovú výučbu, predovšetkým na anglický a nemecký jazyk. Študenti majú prostredníctvom siete partnerstiev zriaďovateľa DSA množstvo príležitostí na absolvovanie pobytov, resp. študentských výmenných pobztov v zahraničí. Popri veľkom rozsahu výučby angličtiny majú študenti možnosť výučby nemčiny, do ktorej sa zapoja aj učitelia z partnerských nemeckých škôl DSA. DSA využíva pri výučbe nemeckého jazyka formu videokonferencií, to znamená, že triedy na gymnáziu v Sabinove a na partnerskej škole v Nemecku budú počas hodiny nemčiny naživo prepojené. Ide o najmodernejšie metódy výučby jazykov tzv. e-learning a distance learning.

Vzhľadom na niekoľkoročný trend narastajúceho záujmu študentov o štúdium vysokoškolských odborov medicíny, farmácie a informačných technológií prijalo vedenie školy niekoľko opatrení. V rámci voliteľných predmetov majú študenti možnosť navštevovať až do 10 hodín informatiky týždenne. V rámci partnerstva školy s Poliklinikou v Sabinove, je prepojené teoretické vyučovanie biológie a chémie s praxou v poliklinike v oblastiach metodiky laboratórnych vyšetrení, poskytovania prvej pomoci, mamografie či získavanie nových poznatkov v alergiológii, a v liečbe ochorení. V neposlednom rade majú možnosť zúčastniť sa exkurzie do jedného zo špičkových pracovísk laboratórnych vyšetrení v rámci Slovenska - Košického laboratória spoločnosti MEDIREX.

Partnerské inštitúcie
---------------------

V roku 2017 došlo k podpísaniu spoločného memoranda medzi Súkromným gymnáziom DSA v Sabinove a Fakultou manažmentu Prešovskej univerzity, ktorého podstatou je prehĺbenie spolupráce medzi oboma inštitúciami v oblasti akademickej spolupráce ako aj v oblasti študentských výmien a organizácií odborných konferencií. Zámerom je v spolupráci s Prešovskou univerzitou čo najlepšie pripraviť gymnazistov na nadväzujúce štúdium na vysokej škole, ako aj sprostredkovať študentom čo najlepší prehľad o forme a ponuke vysokoškolského štúdia, čo im uľahčí výber a prechod na VŠ po ukončení gymnázia. 

Ďalšou prioritou je väčší dôraz na študijné predmety technického zamerania, ktoré majú gymnazistov čo najlepšie pripraviť na štúdium na technických vysokých školách na Slovensku i v zahraničí. A tak vytvoriť zo Súkromného gymnázia DSA Sabinov elitnú vzdelávaciu inštitúciu, ktorá pomôže pripraviť študentov pre ich neskoršie uplatnenie na riadiacich pozíciách napríklad v automobilovom priemysle. Za týmto účelom tiež prebehla v posledných rokoch modernizácia prístrojového vybavenia v technických učebniach. Pre učiteľov a študentov Sabinovského gymnázia budú pripravené výmenné pobyty a stáže na partnerských školách a odborných školiacich strediskách doma na Slovensku a v Nemecku.

Galéria
-------

* Absolventi Súkromného gymnázia DSA v SabinoveAbsolventi Súkromného gymnázia DSA v Sabinove
* Súkromné gymnázium DSA v SabinoveSúkromné gymnázium DSA v Sabinove

Referencie
----------

1. ↑   *Správy RTVS z regiónov* [online]. rtvs.sk, [cit. 2019-02-20]. Dostupné online.
2. ↑   *Pre záujemcov o štúdium | Súkromné Gymnázium DSA Sabinov* [online]. gymkosb.edupage.org, [cit. 2019-02-18]. Dostupné online. [nefunkčný odkaz]
3. ↑  TERAZ.SK, TASR, tasr sk, TERAZ. *Gymnázium Antona Prídavka v Sabinove má nového zriaďovateľa* [online]. skolskyservis, [cit. 2019-02-18]. Dostupné online. Archivované 2019-02-19 z originálu.
4. ↑  TERAZ.SK, TASR, tasr sk, TERAZ. *Užitočné prepojenie medzi vysokou školou a gymnáziom* [online]. skolskyservis, [cit. 2019-02-20]. Dostupné online. Archivované 2019-02-20 z originálu.
5. ↑   *SABINOV: Gymnázium A. Prídavka bude mať nového zriaďovateľa | Školský portál* [online]. www.skolskyportal.sk, [cit. 2019-02-20]. Dostupné online.